**ԲԱՆԱՁԵՎ**

*Համահայկական կրթական 10-րդ խորհրդաժողովի*

Սոյն տարուան Օգոտստոս 16-էն 21-ը Աղուերանի մէջ տեղի ունեցաւ Հայաստանի Հանրապետութեան կրթութեան, գիտութեան, մշակոյթի եւ մարմնակրթութեան նախարարութեան կազմակերպած Համահայկական Կրթական 10-րդ Ընդհանուր ժողովը, որուն աշխարհի 21 երկրներէ հայկական կրթական հիմնարկներու, Հայաստանի Հանրապետութեան, Արցախի Հանրապետութեան եւ Մայր Աթոռ Սուրբ Էջմիածնի կրթութեան ասպարէզի մօտավորապէս 100 ներկայացուցիչ մասնակցեցաւ (ութ ընդհանուր եւ տասնմէկ խմբակային ժողովներ տեղի ունեցան):

 Ընդհանուր ժողովի ժամանակ Հայաստանի Հանրապետութեան որդեգրած լեզուական քաղաքականութեան գլխաւոր նպատակները նշուեցան, Արեւմտահայերէնի պահպանումին եւ աճին ի նպաստ գիտական գործունէութեան ծիրը, ինչպէս եւ Կրթական Ճարտարագիտութեան Ազգային կեդրոնի, Կրթութեան Զարգացումին եւ Նորարարութիւններու Ազգային կեդրոնի տարած աշխատանքը ներկայացուեցաւ: Ժողովի մասնակիցներուն եւ ներկաներուն ծանօթացուցին նաեւ Սփիւռքի համար ՀԲԸՄ Հայկական Համացանցային համալսարանի, «Էդիթ Պրինտ» հրատարակչութեան, ՀՀ կրթութեան, գիտութեան, մշակոյթի եւ մարմնակրթութեան նախարարութեան ձեռնարկած ծրագիրները:

 Մէկտեղ կատարուած քննարկումներէ ետք Ընդհանուր ժողովը հետեւեալ խնդիրները կը նշէ.

1. Արցախի Հանրապետութեան մէջ կրթութեան եւ գիտութեան կացութիւնը եւ գլխաւոր դժուարութիւնները,
2. կարգ մը երկիրներու մէջ հայեցի կրթութեան կազմակերպումի տեսակէտէ քաղաքականութեան եւ իրաւակարգի աննպաստ հանգամանքներու գոյութիւնը,
3. Սփիւռքի տարածքին կրթութեան եւ դասաւանդութեան հիմնական դժուարութիւնները, առանձնապէս՝
* Հայագիտական եւ հայրենագիտական նիւթերուն վերաբերող բոլորի համար ընդհանուր քաղաքականութեան, ինչպէս նաեւ միօրեայ եւ ամէնօրեայ դպրոցներու համար ուսուցման գնահատման չափանիշներու, ծրագիրներու, դասագիրքերու, դասաւանդումին օժանդակող ձեռնարկներու պակասը,
* Հայագիտական, հայրենագիտական, ինչպէս եւ հայերէն դասաւանդուող դպրոցական այլ նիւթերու ուսուցիչներու քիչ թիւը,
* Կապերու եւ գործակցութեան, փորձի եւ ուսումնական նիւթերու փոխանակութեան միասնական, միշտ գործօն միջոցի մը ստեղծումի եւ զարգացումի կարեւորութիւնը:

Վերոյիշեալ կէտերը նկատի ունենալով՝ ընդհանուր ժողովը անհրաժեշտ կը համարէ.

1. Հետեւողական կերպով աշխատիլ հայրենիքի ճանաչողութեան, հայկական ինքնութեան պահպանումին, հայ դպորցի եւ Հայաստան-Սփիւռք-Արցախ կապերը զօրացնելուն՝ ազգային, հոգեւոր, բարոյական արժէքներով դաստիարակուած հայութեան ի նպաստ,
2. Ստեղծել եւ կատարելագործել հայոց լեզուի եւ հայ գրականութեան, հայրենագիտութեան, հայ մշակոյթի եւ հայոց եկեղեցւոյ պատմութեան ուսուցման գնահատման չափանիշներ՝ Սփիւռքի մէջ գործող մանկավարժներու օգնութեամբ եւ մասնաւոր երկրի առանձնայատկութիւնները նկատի ունենալով,
3. Պատրաստել եւ իրագործել զանազան երկիրներու Սփիւռքի պէտքերուն համապատասխան առցանց կրթութեան ծրագիրներ (սկիզբը մասնաւոր ուսուցման ծրագիրներու, տիպերու ձեւով),
4. Արտաքին քաղաքականութեան ընձեռած կարելիութիւնները ծառայեցնել հայեցի կրթութեան տարածման եւ մակարդակի բարձրացման համար,
5. Նպաստել արեւմտահայերէնի պահպանութեան եւ քաջալերել անոր գործածութիւնը:

Այս նպատակներուն եւ գաղափարներուն կատարման համար հարկաւոր է.

1. Շարունակել Հայաստանի Հանրապետութեան կրթութեան, գիտութեան, մշակոյթի եւ մարմնակրթութեան նախարարութեան համահայկական ծրագիրներու կատարումը,
2. Հետեւողական կերպով աշխատիլ՝ խրախուսելու համար Հայաստանի մէջ արեւմտահայերէնի ուսուցիչներ կրթելու համալսարանական կրթական ծրագիրի պատրաստումին եւ իրագործումին,
3. Հայալեզու ամէնօրեայ դպրոցներու բնագիտութեան, թուաբանութեան ուսուցիչներ պատրաստող եւ պետական աջակցութիւն վայելող կրթական ծրագիրներու մասնակիցներու թիւը մեծցնել՝ շրջանաւարտներուն իրենց երկիրներուն մէջ մրցակցելու կարելիութիւնը ընձեռելով,
4. Մանկավարժութեան եւ ուսուցումի եղանակներու ծիրէն ներս օժանդակել Սփիւռքի կրթական հիմնարկներու մէջ կիրակուող դասաւանդման գնահատման չափանիշներու բարելաւումին,
5. Սփիւռքի մանկավարժներուն եւ աշակերտներուն հայերէնի ծանօթութեան աստիճանը որոշելու համար ստեղծել համակարգեր՝ համապատասխան պետական վկայագիր շնորհելով մասնակիցներուն,
6. Արտերկրի հայ ուսանողներու համար մասնագիտական եւ ազգային ու մշակութային ամառնային դպրոցներ, բանակումներ, մրցաշարեր եւ այցեր կազմակերպել,
7. Ստեղծել եւ կիրարկել Սփիւռքի կրթական հիմնարկներու ուսուցիչներու, ծնողքի մանկավարժական եւ հոգեբանական աջակցութեան ծրագիրներ,
8. Հետեւիլ որ այլ պետութիւններու մէջ գործածուող դասագիրքերու եւ ուսուցողական գիրքերու մէջ Հայաստանը եւ հայերը արժանավայել ձեւով ներկայացուած ըլլան,
9. Օտար երկիրներու համալսարաններու եւ գիտական կեդրոններու մէջ հայագիտութեան զարգացումին նպաստել:

16-21 Օգոստոս, 2022

Աղուերան